               EURÓPSKA KOMISIA
            V Bruseli23. 9. 2021
            COM(2021) 595 final
            2021/0305(NLE)

            Návrh
            ROZHODNUTIE RADY
            o pozícii, ktorá sa má zaujať v mene Únie v rámci každoročných konzultácií so Spojeným kráľovstvom s cieľom dohodnúť sa na celkových povolených výlovoch

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v rámci každoročných konzultácií so Spojeným kráľovstvom s cieľom stanoviť celkové povolené výlovy (TAC) uplatniteľné na populácie, ktoré spoločne využívajú Únia a Spojené kráľovstvo (ďalej len „zmluvné strany“).

               2.Kontext návrhu

               Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“)
                  1
                nadobudla platnosť 1. mája 2021.

               Zmluvné strany sa dohodli, že budú spolupracovať, aby rybolovné činnosti týkajúce sa spoločných populácií rýb v ich vodách boli dlhodobo environmentálne udržateľné a prispievali k dosahovaniu hospodárskych a sociálnych prínosov pri plnom rešpektovaní práv a povinností nezávislých pobrežných štátov, ako ich vykonávajú zmluvné strany.

               Zmluvné strany majú spoločný cieľ využívať spoločné populácie rýb v takej miere, aby sa umožnilo udržiavanie a postupné obnovovanie populácií lovených druhov nad úrovňou biomasy, pri ktorej možno dosiahnuť maximálny udržateľný výnos (ďalej len „MSY“).

               Podľa článku 498 dohody o obchode a spolupráci majú zmluvné strany uskutočňovať každoročné konzultácie s cieľom dohodnúť sa na TAC uplatniteľných na spoločné populácie rýb na nasledujúci rok alebo roky. V mene Únie sa na týchto každoročných konzultáciách so Spojeným kráľovstvom zúčastní Komisia.

               V nariadení o spoločnej rybárskej politike (SRP)
                  2
                sa od Únie požaduje, aby zabezpečila, aby rybolovné a akvakultúrne činnosti boli dlhodobo environmentálne udržateľné a riadili sa spôsobom, ktorý je v súlade s dosahovaním hospodárskych a sociálnych prínosov a prínosov v oblasti zamestnanosti, a prispievali k dostupnosti dodávok potravín. V uvedenom nariadení sa takisto vyžaduje, aby Únia uplatňovala prístup predbežnej opatrnosti k riadeniu rybárstva a snažila sa zabezpečiť, aby sa pri využívaní živých morských biologických zdrojov populácie lovených druhov obnovovali a udržiavali nad úrovňami, pri ktorých možno dosiahnuť MSY.

               V nariadení o SRP sa ďalej stanovuje, že Únia má prijímať opatrenia na ochranu a hospodárenie na základe najlepších dostupných vedeckých odporúčaní, podporovať prehlbovanie vedeckých poznatkov a odporúčaní, postupne eliminovať odhadzovanie úlovkov a presadzovať rybolovné metódy, ktoré prispievajú k selektívnejšiemu rybolovu, zabraňovaniu nechceným úlovkom a maximálnemu možnému zníženiu ich množstva, ako aj rybolovu s malým vplyvom na morské ekosystémy a rybolovné zdroje.

               V článku 28 nariadenia o SRP sa výslovne vyžaduje, aby Únia uplatňovala dané ciele a zásady v rámci svojich vonkajších vzťahov v oblasti rybárstva. Podľa článku 33 uvedeného nariadenia má Únia vynaložiť všemožné úsilie, aby sa dosiahla spoločná dohoda o rybolove spoločných populácií s cieľom umožniť udržateľné hospodárenie.

               Počas každoročného konzultačného procesu sa má zabezpečiť pravidelné a plné zapojenie Rady vo vhodnom čase prostredníctvom koordinácie a spolupráce medzi Radou a Komisiou. Na tento účel by Komisia mala v dostatočnom predstihu pred každoročnými konzultáciami zaslať Rade alebo jej prípravným orgánom podrobný dokument, ktorý vychádza z najnovších vedeckých informácií a iných relevantných informácií a v ktorom sa stanovuje pozícia Únie na účely diskusie a schválenia v mene Únie.

               Komisia takisto požiada Radu o usmernenie ešte pred ukončením každoročných konzultácií so Spojeným kráľovstvom. Útvary Komisie sa stretnú s pracovnou skupinou pre rybárstvo včas pred každým kolom konzultácií, aby okrem iného prezentovali ďalší postup a diskutovali o ňom, a po každom kole konzultácií jej budú podávať správy. Členským štátom bude adresovaná výzva, aby sa na procese zúčastnili ako členovia delegácie EÚ.

               V súlade s článkom 218 ods. 10 ZFEÚ a rozhodnutím Rady (EÚ) 2021/689
                  3
                má byť Európsky parlament okamžite a v plnom rozsahu informovaný, s výhradou dodržania nevyhnutných opatrení, ktoré sú potrebné na zachovanie dôvernosti. Komisia bude poskytovať informácie Európskemu parlamentu spravidla prostredníctvom príslušného parlamentného výboru.

               3.Právny základ

               3.1.Procesnoprávny základ

               3.1.1.Zásady

               V článku 218 ods. 9 ZFEÚ sa stanovuje rozhodnutie Rady, ktorým sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               3.1.2.Uplatnenie na tento prípad

               V súlade s dohodou o obchode a spolupráci musí Únia viesť so Spojeným kráľovstvom konzultácie o spoločnom hospodárení so spoločnými morskými biologickými zdrojmi (najmä so spoločnými populáciami rýb). Táto povinnosť je v súlade s článkom 63 Dohovoru Organizácie Spojených národov o morskom práve.

               Každoročné konzultácie sú potrebné na to, aby sa zmluvné strany dohodli na rybolovných možnostiach a neoddeliteľne súvisiacich podmienkach podľa článku 498 ods. 2, článku 498 ods. 4 písm. a) až d) a článku 498 ods. 6 dohody o obchode a spolupráci.

               Pripravovaný akt nedopĺňa ani nemení inštitucionálny rámec dohody o obchode a spolupráci. Procesnoprávnym základom navrhovaného rozhodnutia je preto článok 218 ods. 9 ZFEÚ.

               3.2.Hmotnoprávny základ

               3.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               3.2.2.Uplatnenie na tento prípad

               Hlavný cieľ a obsah pripravovaného aktu sa týkajú stanovenia ročných rybolovných možností pre populácie, ktoré spoločne využívajú Únia a Spojené kráľovstvo.

               Hmotnoprávnym základom navrhovaného rozhodnutia je preto článok 43 ods. 3 ZFEÚ.

               3.3.Záver

               Právnym základom navrhovaného rozhodnutia by mal byť článok 43 ods. 3 ZFEÚ v spojení s článkom 218 ods. 9 ZFEÚ.

               2021/0305 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Únie v rámci každoročných konzultácií so Spojeným kráľovstvom s cieľom dohodnúť sa na celkových povolených výlovoch

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 43 ods. 3 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Na základe rozhodnutia Rady (EÚ) 2021/689
                  4
                sa Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda“) uplatňuje od 1. mája 2021.

               (2)Podľa článku 494 dohody sa Únia a Spojené kráľovstvo (ďalej len „zmluvné strany“) dohodli na spolupráci s cieľom zabezpečiť, aby rybolovné činnosti týkajúce sa spoločných populácií v ich vodách boli dlhodobo environmentálne udržateľné a prispievali k dosahovaniu hospodárskych a sociálnych prínosov pri plnom rešpektovaní práv a povinností nezávislých pobrežných štátov, ako ich vykonávajú zmluvné strany. Zmluvné strany majú spoločný cieľ využívať spoločné populácie rýb v takej miere, aby sa umožnilo udržiavanie a postupné obnovovanie populácií lovených druhov nad úrovňami biomasy, pri ktorých možno dosiahnuť maximálny udržateľný výnos (ďalej len „MSY“).

               (3)Podľa článku 498 dohody majú zmluvné strany viesť každoročné konzultácie s cieľom dohodnúť sa na celkových povolených výlovoch (ďalej len „TAC“) spoločných populácií rýb.

               (4)Komisia by mala vykonávať každoročné konzultácie v mene Únie a na základe pozícií Únie, ktoré stanovuje Rada v súlade s príslušnými ustanoveniami zmluvy.

               (5)Pravidelné a plné zapojenie Rady a jej prípravných orgánov do procesu každoročných konzultácií so Spojeným kráľovstvom o stanovení rybolovných možností pre predmetné populácie by sa malo zabezpečiť vďaka rozsiahlej koordinácii a spolupráci medzi Radou a Komisiou v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii (ďalej len „ZEÚ“).

               (6)Európsky parlament má byť ihneď a v plnom rozsahu informovaný, ako sa stanovuje v článku 218 ods. 10 ZFEÚ, aby mohol v plnej miere vykonávať svoje právomoci v súlade so zmluvami.

               (7)V článku 2 ods. 1 nariadenia Európskeho parlamentu a Rady (EÚ) č. 1380/2013
                  5
                sa požaduje, aby Únia zabezpečila, aby rybolovné a akvakultúrne činnosti boli dlhodobo environmentálne udržateľné a riadili sa spôsobom, ktorý je v súlade s cieľmi, ktorými je dosiahnuť hospodársky a sociálny prínos a prínos v oblasti zamestnanosti, a prispievali k dostupnosti dodávok potravín.

               (8)V článku 2 ods. 2 nariadenia (EÚ) č. 1380/2013 sa takisto vyžaduje, aby Únia uplatňovala prístup predbežnej opatrnosti k riadeniu rybárstva a snažila sa zabezpečiť, aby sa pri využívaní živých morských biologických zdrojov populácie lovených druhov obnovovali a udržiavali nad úrovňami, pri ktorých možno dosiahnuť MSY.

               (9)V článku 2 ods. 5 písm. j) nariadenia (EÚ) č. 1380/2013 sa stanovuje, že riadenie rybárstva by malo byť v súlade s cieľom, ktorým je dosiahnuť dobrý environmentálny stav, ako sa uvádza v smernici Európskeho parlamentu a Rady 2008/56/ES
                  6
               . V článku 2 ods. 5 písm. a) nariadenia (EÚ) č. 1380/2013 v spojení s článkom 7 ods. 1 písm. d) sa ďalej vyžaduje, aby Únia postupne odstránila odhadzovanie úlovkov, a to okrem iného presadzovaním rybolovných metód, ktoré prispievajú k selektívnejšiemu rybolovu, k zabráneniu nechceným úlovkom a k čo najväčšiemu zníženiu ich množstva, ako aj k rybolovu s malým vplyvom na morský ekosystém a rybolovné zdroje.

               (10)V článku 3 písm. c) nariadenia (EÚ) č. 1380/2013 sa stanovuje, že Únia má prijímať opatrenia na ochranu a hospodárenie na základe najlepších dostupných vedeckých odporúčaní.

               (11)V článku 28 nariadenia (EÚ) č. 1380/2013 sa stanovuje, že Únia má pri vedení svojich vonkajších vzťahov v oblasti rybárstva uplatňovať ciele a zásady stanovené v článkoch 2 a 3 uvedeného nariadenia vrátane podpory rozvoja vedeckých znalostí a odporúčaní a že ustanoveniami o vonkajšej politike stanovenými v uvedenom nariadení nie sú dotknuté osobitné ustanovenia prijaté podľa článku 218 ZFEÚ.

               (12)V článku 33 nariadenia (EÚ) č. 1380/2013 sa stanovujú zásady a ciele hospodárenia s populáciami spoločného záujmu pre Úniu a tretie krajiny, a dohôd o výmene a spoločnom hospodárení.

               (13)Vzhľadom na vyvíjajúci sa charakter rybolovných zdrojov, na ktoré sa vzťahuje dohoda, a na potrebu, aby pozícia Únie zohľadňovala nový vývoj vrátane nových vedeckých a iných relevantných informácií predložených pred výročnými konzultáciami alebo počas nich, mali by sa stanoviť postupy pre každoročné spresnenia pozície Únie v týchto konzultáciách. Tieto postupy by mali byť v súlade so zásadou lojálnej spolupráce medzi inštitúciami Únie zakotvenou v článku 13 ods. 2 ZEÚ.

               (14)Je preto vhodné stanoviť pozíciu, ktorá sa má zaujať v mene Únie v rámci každoročných konzultácií so Spojeným kráľovstvom, keďže výsledok konzultácií sa zavedie do práva Únie,

               PRIJALA TOTO ROZHODNUTIE:

               Článok 1

               1.Pozícia, ktorá sa má v mene Únie zaujať v rámci každoročných konzultácií so Spojeným kráľovstvom o rybolovných možnostiach pre spoločné populácie rýb podľa článku 498 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda“), je uvedená v prílohe 1.

               2.Spresnenie pozície Únie uvedenej v odseku 1 sa vykonáva každoročne v súlade s prílohou II.

               Článok 2

               Pravidelné a plné zapojenie Rady do každoročných konzultácií sa zabezpečuje prostredníctvom rozsiahlej koordinácie a spolupráce medzi Radou a Komisiou.

               Článok 3

               Rada na návrh Komisie posúdi a v prípade potreby zreviduje pozíciu Únie uvedenú v článku 1 do 30. júna 2026.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 149, 30.4.2021, s. 10.

                     (2)

                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).

                     (3)

                        Rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (Ú. v. EÚ L 149, 30.4.2021, s. 2 – 9).

                     (4)

                        Rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (Ú. v. EÚ L 149, 30.4.2021, s. 2).

                     (5)

                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).

                     (6)

                        Smernica Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii) (Ú. v. EÚ L 164, 25.6.2008, s. 19).

    ---documentbreak---

               EURÓPSKA KOMISIA
            V Bruseli23. 9. 2021
            COM(2021) 595 final

            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie v rámci konzultácií so Spojeným kráľovstvom s cieľom dohodnúť sa na celkových ročných povolených výlovoch

               PRÍLOHA I

               Pozícia, ktorá sa má zaujať v mene Únie
               v rámci každoročných konzultácií so Spojeným kráľovstvom s cieľom dohodnúť sa na celkových povolených výlovoch

               1.ZÁSADY

               V rámci každoročných konzultácií so Spojeným kráľovstvom sa Únia:

               a)snaží zabezpečiť, aby dohodnuté rybolovné možnosti boli v súlade s medzinárodným právom, a najmä s ustanoveniami Dohovoru Organizácie Spojených národov (OSN) o morskom práve z roku 1982 a Dohody OSN z roku 1995 o ochrane a využívaní transzonálnych populácií rýb a populácií rýb migrujúcich na veľké vzdialenosti;

               b)snaží zaistiť dodržiavanie medzinárodných záväzkov Únie;

               c)snaží dosiahnuť súlad a synergie s politikami, ktoré Únia presadzuje v rámci svojich bilaterálnych vzťahov s inými tretími krajinami v oblasti rybárstva a v regionálnych rybárskych organizáciách, a zaistiť súdržnosť s ostatnými svojimi politikami, najmä v oblasti vonkajších vzťahov, zamestnanosti, životného prostredia, obchodu, rozvoja a výskumu a inovácie;

               d)snaží zaistiť, aby sa TAC určovali spoločne v súlade s cieľom spoločnej rybárskej politiky (SRP), ktorým je zaistiť, aby bolo rybárstvo dlhodobo environmentálne udržateľné a aby sa riadilo spôsobom, ktorý je v súlade s cieľmi dosiahnutia hospodárskeho a sociálneho prínosu a prínosu v oblasti zamestnanosti vrátane hlavného ochranného cieľa SRP, MSY a uplatniteľných viacročných plánov;

               e)snaží konať v súlade so závermi Rady z 19. marca 2012 v súvislosti s oznámením Komisie o vonkajšom rozmere spoločnej rybárskej politiky;

               f)snaží zabezpečiť nediskriminačné pravidlá pre flotilu Únie na základe rovnakých zásad a noriem, aké sa uplatňujú podľa práva Únie;

               g)snaží stanoviť časové harmonogramy pre každoročné konzultácie o rybolovných možnostiach;

               h)snaží zaistiť dodržiavanie právnych predpisov Únie v oblasti životného prostredia, najmä smernice 2008/56/ES, ako aj súlad s ostatnými politikami Únie.

               2.SMEROVANIE

               Únia vynaloží všemožné úsilie na to, aby sa so Spojeným kráľovstvom dohodla na rybolovných možnostiach (TAC a funkčne súvisiace opatrenia) na základe ďalej uvedenej koncepcie.

               Komisia pri tom počas každoročných konzultácií úzko spolupracuje s Radou s cieľom:

               a)snažiť sa stanoviť TAC na základe najlepších dostupných vedeckých odporúčaní v snahe dosiahnuť mieru využívania na úrovni MSY;

               b)snažiť sa stanoviť TAC uplatnením prístupu predbežnej opatrnosti k rybárstvu, ak takéto vedecké odporúčania týkajúce sa miery využívania na úrovni MSY nie sú k dispozícii;

               c)snažiť sa predchádzať nadmernému využívaniu predmetných populácií stanovením TAC na podobnej úrovni ako v predchádzajúcich rokoch v prípade, že nie sú k dispozícii žiadne vedecké odporúčania;

               d)snažiť sa stanoviť TAC na základe kombinácie rôznych vedeckých odporúčaní, a to aj vtedy, keď takéto odporúčania kombinujú MSY a preventívne odporúčania, v prípade TAC, pri ktorých existuje nesúlad medzi oblasťou, na ktorú sa odporúčanie vzťahuje, a oblasťami riadenia alebo v prípade, že sa TAC vzťahujú na viac než jeden druh;

               e)snažiť sa stanoviť TAC s posúdením MSY a odporúčaním FMSY v súlade s cieľom SRP o dosiahnutí MSY a platnými viacročnými plánmi. Ak viacročné plány umožňujú používanie rozsahov FMSY stanovených radou ICES, Únia by sa mala snažiť využiť dané ustanovenia, ak sú splnené podmienky stanovené v daných viacročných plánoch;

               f)snažiť sa stanoviť TAC na základe prístupu predbežnej opatrnosti v súlade s hlavným odporúčaním uvedeným v dokumente vedeckého odporúčania ICES obsahujúcom preventívne odporúčanie týkajúce sa: i) populácií ulovených ako vedľajší úlovok (v rámci viacročných plánov); ii) cieľových populácií (v rámci viacročných plánov), v prípade ktorých ICES poskytuje len preventívne odporúčania; a iii) TAC s viacročným preventívnym odporúčaním, v prípade ktorých by sa mala dosiahnuť stabilita.

               g)snažiť sa zohľadniť ťažkosti pri súčasnom rybolove všetkých populácií v zmiešanom rybolove na úrovni MSY, a najmä tam, kde je veľmi ťažké zabrániť fenoménu blokačných druhov, vrátane TAC s odporúčaním o nulových úlovkoch pre TAC cieľových druhov alebo TAC vedľajších úlovkov. Únia by sa mala v relevantných prípadoch v rámci viacročných plánov snažiť doplniť úroveň TAC o nápravné opatrenia.

               h)snažiť sa stanoviť TAC na vedecké alebo monitorovacie účely v súlade s vedeckými odporúčaniami;

               i)snažiť sa dosiahnuť súlad s uplatniteľnými právnymi predpismi Únie v súvislosti s konkrétnymi druhmi a populáciami;

               j)snažiť sa o konvergenciu v prípade druhov, ktorých rybolov je zakázaný, na základe vedeckých odporúčaní vrátane všeobecného zákazu rybolovu hlbokomorských žralokov;

               k)snažiť sa dohodnúť na koncepciách spôsobu a uplatňovania úprav dohodnutých TAC v nadväznosti na uplatňovanie výnimiek z povinnosti vyloďovať úlovky (výnimka de minimis a výnimka z dôvodu vysokej miery prežitia, ktoré sa vzťahujú na povinnosť vylodiť všetky úlovky). Únia by sa mala usilovať o čo najvyššiu úroveň dohodnutých koncepcií takýchto výnimiek v súlade s článkom 15 nariadenia (EÚ) č. 1380/2013;

               l)snažiť sa dospieť k dohode o koncepcii ochrany morony striebristej v severných oblastiach na základe vedeckého odporúčania ICES;

               m)snažiť sa dohodnúť na ďalších funkčne súvisiacich opatreniach týkajúcich sa TAC, najmä pokiaľ ide o osobitné podmienky a medzioblastnú flexibilitu, v súlade s nariadením (EÚ) č. 1380/2013, najmä s jeho článkom 15 ods. 8 a článkom 15 ods. 9;

               n)na základe najlepších dostupných vedeckých odporúčaní a v súlade s článkom 499 ods. 4 dohody snažiť sa identifikovať populácie, ktoré sa majú považovať za „osobitné populácie“ na účely stanovenia predbežných TAC v prípade, že výročné konzultácie nie je možné ukončiť včas v súlade s článkom 498 ods. 2 dohody.

               PRÍLOHA II

               Každoročné spresnenie pozície Únie, ktorá sa má zaujať počas výročných konzultácií so Spojeným kráľovstvom s cieľom dohodnúť sa na celkových povolených výlovoch

               Pred začiatkom výročných konzultácií so Spojeným kráľovstvom a počas nich Komisia prijíma potrebné kroky, aby sa v pozícii, ktorá sa má vyjadriť v mene Únie, zohľadnili najnovšie vedecké odporúčania a iné relevantné informácie, ktoré sú k dispozícii, v súlade so zásadami a smerovaním stanovenými v prílohe I. Pozícia sa uvedie v písomnom zázname, v ktorom sa dokumentujú dojednania medzi Úniou a Spojeným kráľovstvom vyplývajúce z konzultácií podľa článku 498 uvedenej dohody.

               Na tento účel a na základe uvedených odporúčaní a informácií Komisia predloží Rade na diskusiu a schválenie podrobností pozície, ktorá sa má vyjadriť v mene Únie, písomný dokument, v ktorom uvedie konkrétne aspekty navrhovaného spresnenia pozície Únie, a to v dostatočnom predstihu pred výročnými konzultáciami. Komisia najmä v dostatočnom predstihu pred podpisom uvedeného písomného záznamu predloží Rade pozíciu Únie na schválenie podrobných výsledkov výročných konzultácií.

               Tento proces zahŕňa koordinačné stretnutia in situ, prezentácie, debrífingy a diskusie, ako aj plné zapojenie národných delegácií do výročných konzultácií, a to aj v rámci delegácie Únie, či technických zasadnutí v prípade potreby.

               Ak v priebehu konzultácií nie je možné, aby Únia dospela so Spojeným kráľovstvom k dohode, a aby sa v pozícii Únie zohľadnili nové prvky, Komisia postúpi vec Rade v súlade s postupom stanoveným v druhom odseku.

               Ak je po ukončení výročných konzultácií vhodné zmeniť TAC v roku alebo rokoch, na ktoré boli uzavreté, Komisia v dostatočnom predstihu a na základe najnovších vedeckých a iných relevantných informácií a v súlade so zásadami a smerovaním stanovenými v prílohe I predloží Rade nový písomný dokument, v ktorom uvedie konkrétne aspekty navrhovaného spresnenia pozície Únie k takejto zmene, na účely diskusie a schválenia podrobností pozície, ktorá sa má vyjadriť v mene Únie.


               EURÓPSKA KOMISIA
            V Bruseli22. 11. 2021
            COM(2021) 712 final
            2021/0370(NLE)

            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene prílohy II (Technické predpisy, normy, skúšky a certifikácia) k Dohode o EHP (smernica o tabakových výrobkoch)
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie v Spoločnom výbore EHP v súvislosti s plánovaným prijatím rozhodnutia Spoločného výboru o zmene prílohy II (Technické predpisy, normy, skúšky a certifikácia) k Dohode o EHP

               2.Kontext návrhu

               2.1.Dohoda o EHP

               Dohoda o Európskom hospodárskom priestore (ďalej len „Dohoda o EHP“) zaručuje občanom a hospodárskym subjektom v EHP rovnaké práva a povinnosti v rámci vnútorného trhu. Stanovuje sa v nej začlenenie právnych predpisov EÚ týkajúcich sa štyroch slobôd v 30 štátoch EHP, ktoré pozostávajú z členských štátov EÚ, Nórska, Islandu a Lichtenštajnska. Dohoda o EHP sa okrem toho vzťahuje na spoluprácu v ďalších dôležitých oblastiach, ako sú výskum a vývoj, vzdelávanie, sociálna politika, životné prostredie, ochrana spotrebiteľa, cestovný ruch a kultúra, známe pod spoločným názvom „sprievodné a horizontálne“ politiky. Táto dohoda nadobudla platnosť 1. januára 1994. Európska únia spolu so svojimi členskými štátmi je zmluvnou stranou tejto dohody.

               2.2.Spoločný výbor EHP

               Za spravovanie Dohody o EHP je zodpovedný Spoločný výbor EHP. Predstavuje fórum na výmenu názorov v súvislosti s fungovaním Dohody o EHP. Svoje rozhodnutia prijíma konsenzom. Za koordináciu záležitostí EHP na strane EÚ zodpovedá v súlade s Lisabonskou zmluvou Európska služba pre vonkajšiu činnosť.

               2.3.Pripravovaný akt Spoločného výboru EHP

               Očakáva sa, že Spoločný výbor EHP prijme rozhodnutie Spoločného výboru EHP (ďalej len „pripravovaný akt“) týkajúce sa zmeny prílohy II (Technické predpisy, normy, skúšky a certifikácia) k Dohode o EHP.

               Cieľom pripravovaného aktu je začleniť smernicu o tabakových výrobkoch
                  1
                vrátane jej pozmeňujúcej delegovanej smernice Komisie
                  2
                do Dohody o EHP a vypustiť z Dohody o EHP smernicu 2001/37/ES
                  3
               .

               Pripravovaný akt sa stane pre zmluvné strany záväzným v súlade s článkami 103 a 104 Dohody o EHP.

               3.Pozícia, ktorá sa má zaujať v mene Únie

               Komisia predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Táto pozícia by sa mala po prijatí predložiť Spoločnému výboru EHP pri najbližšej možnej príležitosti.

               Obsah a podstata návrhu pripojeného rozhodnutia Spoločného výboru EHP sú nad rámec úprav, ktoré sa dajú považovať za úpravy čisto technického charakteru v zmysle nariadenia Rady č. 2894/94. Pozíciu Únie preto stanoví Rada.

               Pripojené rozhodnutie Spoločného výboru EHP obsahuje okrem iného tieto úpravy:

               1.Vzhľadom na ústavné obmedzenia v štátoch EZVO, ktoré sú členmi EHP, Európska komisia nemôže priamo účtovať poplatky subjektom usadeným v týchto štátoch. Takáto právomoc spadá do pôsobnosti Dozorného úradu EZVO. V článku 6 ods. 4 a v článku 7 ods. 13 sa preto dopĺňa tento pododsek:

               „V prípadoch týkajúcich sa výrobcov a dovozcov v štátoch EZVO vyberá všetky poplatky účtované Komisiou Dozorný úrad EZVO.“

               2.Pokiaľ ide o Nórsko, v článku 12 ods. 1 sa dopĺňa tento pododsek: „Vzhľadom na osobitné vnútroštátne okolnosti, ktoré sú podložené štatistikami týkajúcimi sa zdravotných rizík súvisiacich s užívaním a spôsobmi užívania tabaku na orálne použitie, sa na tabaku na orálne použitie uvedenom na trh v Nórsku môže uvádzať toto alternatívne zdravotné varovanie:

               „Tento tabakový výrobok zvyšuje riziko poškodenia plodu a narodenia mŕtveho dieťaťa“.“

               3.V Nórsku podobne ako vo Švédsku sa predaj tabaku na orálne použitie povoľuje, pretože ide o tradičný tabakový výrobok v tejto krajine. Táto výnimka by mala zostať v platnosti.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“.
                  4

               4.1.2.Uplatnenie na tento prípad

               Spoločný výbor EHP je orgán zriadený dohodou, konkrétne Dohodou o EHP. Akt, ktorý má Spoločný výbor EHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 103 a 104 Dohody o EHP.

               Pripravovaný akt nedopĺňa ani nemení inštitucionálny rámec danej dohody. Procesnoprávnym základom navrhovaného rozhodnutia je preto článok 218 ods. 9 ZFEÚ v spojení s článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ v spojení s článkom 1 ods. 3 nariadenia Rady č. 2894/94 závisí predovšetkým od hmotnoprávneho základu právneho aktu EÚ, ktorý sa má začleniť do Dohody o EHP.

               Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka. Vo výnimočných prípadoch, ak sa preukáže, že pripravovaný akt sleduje viacero cieľov zároveň alebo obsahuje viac zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie tak, že sú uplatniteľné rôzne ustanovenia zmluvy, takéto opatrenie sa bude musieť zakladať na rôznych právnych základoch zodpovedajúcich týmto zložkám
                  5
               .

               4.2.2.Uplatnenie na tento prípad

               Pripravovaný akt sleduje ciele a obsahuje zložky v oblasti uľahčenia hladkého fungovania vnútorného trhu s tabakovými a súvisiacimi výrobkami, pričom základom je vysoká úroveň ochrany ľudského zdravia. Tieto aspekty pripravovaného aktu sú nerozlučne spojené bez toho, aby jeden cieľ alebo zložka boli oproti ostatným vedľajšie.

               Hmotnoprávnym základom navrhovaného rozhodnutia sú preto tieto ustanovenia: článok 53 ods. 1, článok 62 a článok 114 Zmluvy o fungovaní Európskej únie.

               4.3.Záver

               Právnym základom navrhovaného rozhodnutia by mal byť článok 53 ods. 1, článok 62 a článok 114 v spojení s článkom 218 ods. 9 ZFEÚ a článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               5.Uverejnenie pripravovaného aktu

               Keďže aktom Spoločného výboru EHP sa zmení príloha II (Technické predpisy, normy, skúšky a certifikácia) k Dohode o EHP, je vhodné, aby sa po prijatí uverejnil v Úradnom vestníku Európskej únie.

               2021/0370 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Spoločnom výbore EHP k zmene prílohy II (Technické predpisy, normy, skúšky a certifikácia) k Dohode o EHP

                  (smernica o tabakových výrobkoch)

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 53 ods. 1, článok 62 a článok 114 v spojení s článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  6
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  7
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha II k Dohode o EHP, ktorá obsahuje ustanovenia týkajúce sa technických predpisov, noriem, skúšok a certifikácie.

               (3)Smernica Európskeho parlamentu a Rady 2014/40/EÚ
                  8
                sa má začleniť do Dohody o EHP.

               (4)Delegovaná smernica Komisie 2014/109/EÚ
                  9
                sa má začleniť do Dohody o EHP.

               (5)Príloha II (Technické predpisy, normy, skúšky a certifikácia) k Dohode o EHP by sa preto mala zodpovedajúcim spôsobom zmeniť.

               (6)Pozícia Únie v Spoločnom výbore EHP by preto mala vychádzať z návrhu rozhodnutia Spoločného výboru EHP uvedeného v prílohe k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Spoločnom výbore EHP k navrhovanej zmene prílohy II (Technické predpisy, normy, skúšky a certifikácia) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 127, 29.4.2014, s. 1.

                     (2)

                        Ú. v. EÚ L 360, 17.12.2014, s. 22.

                     (3)

                        Ú. v. ES L 194, 18.7.2001, s. 26.

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                        Rozsudok Súdneho dvora zo 4. septembra 2018, Komisia/Rada, C-244/17, ECLI:EU:C:2018:662, bod 37.

                     (6)

                        Ú. v. ES L 305, 30.11.1994, s. 6.

                     (7)

                        Ú. v. ES L 1, 3.1.1994, s. 3.

                     (8)

                        Smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES v znení korigenda uverejneného v Ú. v. EÚ L 150, 17.6.2015, s. 24.

                     (9)

                        Delegovaná smernica Komisie 2014/109/EÚ z 10. októbra 2014, ktorou sa mení príloha II k smernici Európskeho parlamentu a Rady 2014/40/EÚ stanovením knižnice obrázkových varovaní, ktoré sa majú používať na tabakových výrobkoch (Ú. v. EÚ L 360, 17.12.2014, s. 22).

    ---documentbreak---

               EURÓPSKA KOMISIA
            V Bruseli22. 11. 2021
            COM(2021) 712 final

            PRÍLOHA
            k
            návrhu ROZHODNUTIA RADY
            o pozícii, ktorá sa má prijať v mene Európskej únie v Spoločnom výbore EHP k zmene prílohy II (Technické predpisy, normy, skúšky a certifikácia) k Dohode o EHP (smernica o tabakových výrobkoch)

               PRÍLOHA

               NÁVRH ROZHODNUTIA SPOLOČNÉHO VÝBORU EHP

               č. […]

               z […],

               ktorým sa mení príloha II (Technické predpisy, normy, skúšky a certifikácia) k Dohode o EHP

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES
                  1
                v znení korigenda uverejneného v Ú. v. EÚ L 150, 17.6.2015, s. 24, sa má začleniť do Dohody o EHP.

               (2)Delegovaná smernica Komisie 2014/109/EÚ z 10. októbra 2014, ktorou sa mení príloha II k smernici Európskeho parlamentu a Rady 2014/40/EÚ stanovením knižnice obrázkových varovaní, ktoré sa majú používať na tabakových výrobkoch
                  2
               , sa má začleniť do Dohody o EHP.

               (3)Smernicou 2014/40/EÚ sa zrušuje smernica Európskeho parlamentu a Rady 2001/37/ES začlenená do Dohody o EHP
                  3
               , a preto je potrebné odkaz na ňu v rámci Dohody o EHP vypustiť.

               (4)Nórsko by malo zachovať svoju úpravu týkajúcu sa smernice 2001/37/ES, pokiaľ ide o výrobok vymedzený v článku 2 bode 8 smernice 2014/40/EÚ, a to „tabak na orálne použitie“.

               (5)Vzhľadom na túto úpravu týkajúcu sa výrobku vymedzeného v článku 2 bode 8 smernice 2014/40/EÚ a so zreteľom na osobitné vnútroštátne okolnosti, ktoré sú podložené štatistikami týkajúcimi sa zdravotných rizík súvisiacich s užívaním tabaku na orálne použitie a so spôsobmi jeho užívania, by Nórsko malo mať možnosť povoliť v prípade tabaku na orálne použitie alternatívne dodatočné zdravotné varovanie, ako sa uvádza v článku 1 písm. c) tohto rozhodnutia.

               (6)Príloha II k Dohode o EHP by sa preto mala zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               V kapitole XXV prílohy II k Dohode o EHP sa znenie bodu 3 (smernica Európskeho parlamentu a Rady 2001/37/ES) nahrádza takto:

               „32014 L 0040: smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (Ú. v. EÚ L 127, 29.4.2014, s. 1) v znení korigenda uverejneného v Ú. v. EÚ L 150, 17.6.2015, s. 24, zmenená týmto právnym predpisom:

               – 32014 L 0109: delegovaná smernica Komisie 2014/109/EÚ z 10. októbra 2014 (Ú. v. EÚ L 360, 17.12.2014, s. 22).

               Ustanovenia smernice sa na účely tejto dohody vykladajú s týmito úpravami:

               a)V článku 5 ods. 1, pokiaľ ide o štáty EZVO, sa slovami „do 20. novembra 2016“ rozumie „najneskôr šesť mesiacov od nadobudnutia účinnosti rozhodnutia Spoločného výboru EHP č. …/… z … [toto rozhodnutie]“;

               b)V článku 6 ods. 4 a článku 7 ods. 13 sa dopĺňa tento pododsek:

               „V prípadoch týkajúcich sa výrobcov a dovozcov v štátoch EZVO vyberá všetky poplatky účtované Komisiou Dozorný úrad EZVO.“;

               c)Pokiaľ ide o Nórsko, v článku 12 ods. 1 sa dopĺňa tento pododsek:

               „Vzhľadom na osobitné vnútroštátne okolnosti, ktoré sú podložené štatistikami týkajúcimi sa zdravotných rizík súvisiacich s užívaním a spôsobmi užívania tabaku na orálne použitie, sa na tabaku na orálne použitie uvedenom na trh v Nórsku môže uvádzať toto alternatívne zdravotné varovanie:

               ,Tento tabakový výrobok zvyšuje riziko poškodenia plodu a narodenia mŕtveho dieťaťa‘.“;

               d)V článku 15 ods. 13, pokiaľ ide o štáty EZVO, sa slovami „od 20. mája 2019“ rozumie „po šestnástich mesiacoch od nadobudnutia účinnosti rozhodnutia Spoločného výboru EHP č. …/… z … [toto rozhodnutie]“;

               e)V článku 16 ods. 3, pokiaľ ide o štáty EZVO, sa slovami „od 20. mája 2019“ rozumie „po šestnástich mesiacoch od nadobudnutia účinnosti rozhodnutia Spoločného výboru EHP č. …/… z … [toto rozhodnutie]“;

               f)Zákaz v článku 17 sa v Nórsku neuplatňuje na uvádzanie na trh výrobku vymedzeného v článku 2 bode 8. Nórsko zakáže vývoz výrobku vymedzeného v článku 2 bode 8 do všetkých krajín, ktoré sú zmluvnými stranami tejto dohody, s výnimkou Švédska;

               g)V článku 30, pokiaľ ide o štáty EZVO, sa slovami „do 20. mája 2017“ rozumie „do jedného roka od dátumu nadobudnutia účinnosti rozhodnutia Spoločného výboru EHP, ktorým sa smernica Európskeho parlamentu a Rady 2014/40/EÚ začleňuje do Dohody o EHP“.

               V článku 30 písm. a) a c), pokiaľ ide o štáty EZVO, sa slovami „pred 20. májom 2016“ rozumie „pred dátumom nadobudnutia účinnosti rozhodnutia Spoločného výboru EHP, ktorým sa smernica Európskeho parlamentu a Rady 2014/40/EÚ začleňuje do Dohody o EHP“.

               V článku 30 písm. b), pokiaľ ide o štáty EZVO, sa slovami „pred 20. novembrom 2016“ rozumie „pred uplynutím šiestich mesiacov od dátumu nadobudnutia účinnosti rozhodnutia Spoločného výboru EHP, ktorým sa smernica Európskeho parlamentu a Rady 2014/40/EÚ začleňuje do Dohody o EHP“.“

               Článok 2

               Znenie smernice 2014/40/EÚ v znení korigenda uverejneného v Ú. v. EÚ L 150, 17.6.2015, s. 24, a delegovanej smernice 2014/109/EÚ v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 3

               Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP
                  4*.

               Článok 4

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli […]

                  Za Spoločný výbor EHP

                  predseda/predsedníčka

                     […]

                     tajomníci

                     Spoločného výboru EHP

                     […]

                     (1)

                        Ú. v. EÚ L 127, 29.4.2014, s. 1.

                     (2)

                        Ú. v. EÚ L 360, 17.12.2014, s. 22.

                     (3)

                        Ú. v. ES L 194, 18.7.2001, s. 26.

                     (4)
                  *
                        Ústavné požiadavky boli oznámené.